【蹄聲妙影】日本試辦天地賽 香港點睇?
2024年04月29日 14:25
東網電視
更多新聞短片
日本有馬場於8月份會有兩次賽事試跑天地更。
早前馬會公佈咗6月份嘅4期沙田賽事會跑黃昏賽,暫時未提到7月,或者有變數都未定,畢竟跑黃昏賽除咗影響圈內工作人員嘅生理時鐘,就連馬迷及馬主都唔太慣,嬲多過Like,當然做開夜鬼嗰班,一定覺得好過癮,瞓到黃朝百晏,睇完馬仔直落睇夜波,但相信佔嘅比例好小。
其實,早前有傳會取消跑黃昏賽,不過香港近年夏天有幾熱,相信市民感受甚深,同埋未計馬匹,暴露猛烈陽光下工作嘅馬伕、保安及攝記,以及着住綵衣焗桑拿嘅騎師,念在人道主義,都好難唔繼續舉辦黃昏賽,不過如果拆開嚟跑,Skip中午最熱嗰幾粒鐘,跑天地更又有冇得諗?
早前日本JRA公佈新一輪賽期,有個馬場8月份會有兩次賽事試跑天地更,即是朝早9點35分開跑,跑到11點半左右,跟住畀3粒幾鐘大家「抖暑」。然後,晏晝3點10分又繼續跑,跑到尾場傍晚6點幾,散場後仲食到晚飯,兼享受天倫之樂。
其實,日本嗰時都同香港差唔多咁熱,跑黃昏賽一樣唔太多人Like,據知佢哋今次史無前例試辦天地賽,不過有辣有唔辣,老老竇竇,唔係個個員工都住喺馬場隔離,「抖暑」嗰3粒幾鐘真係唔知做乜好,同埋計唔計番鐘錢,都係一個疑問,假設香港搞天地賽,一樣好大爭議。
初步提供:
第1場11「歡樂好友」
第2場8「好戰小子」
第8場3「黃腳鱲」
■東星